b'\n_START_ARTICLE_\nH\xc3\xa4meenlinnan kaupunginteatteri\n_START_PARAGRAPH_\nH\xc3\xa4meenlinnan kaupunginteatteri (my\xc3\xb6s H\xc3\xa4meenlinnan Teatteri) on H\xc3\xa4meenlinnassa sijaitseva suomalainen ammattiteatteri. Teatterinjohtajana toimii Kirsi-Kaisa Sinisalo. Teatteri tuottaa esityksi\xc3\xa4 syksyll\xc3\xa4 2010 avatulle 350-paikkaiselle p\xc3\xa4\xc3\xa4n\xc3\xa4ytt\xc3\xa4m\xc3\xb6lle, joka sijaitsee vanhalla verkatehtaalla.\n_START_SECTION_\nHistoria\n_START_PARAGRAPH_\nH\xc3\xa4meenlinnan Teatterin historia alkaa jo 1888 perustetun H\xc3\xa4meenlinnan Ty\xc3\xb6v\xc3\xa4enyhdistyksen n\xc3\xa4ytelm\xc3\xa4llisist\xc3\xa4 iltamista. H\xc3\xa4meenlinnan Ty\xc3\xb6v\xc3\xa4enyhdistyksen N\xc3\xa4yttelij\xc3\xa4seura perustettiin 7. elokuuta 1903. Vuonna 1956 teatterista tuli osakeyhti\xc3\xb6muotoinen teatteri ja nimeksi annettiin H\xc3\xa4meenlinnan Kaupungin Teatteri Oy.\n_START_SECTION_\nN\xc3\xa4ytt\xc3\xa4m\xc3\xb6t\n_START_PARAGRAPH_\nH\xc3\xa4meenlinnan teatteri sai vuonna 2010 uuden p\xc3\xa4\xc3\xa4n\xc3\xa4ytt\xc3\xa4m\xc3\xb6n Verkatehtaan alueella sijaitsevasta kulttuuritukusta, jonka monitoimisali saneerattiin akustisesti korkeatasoiseksi, 350-paikkaiseksi teatterisaliksi. _NEWLINE_Vuonna 1991 Verkatehtaan entiseen pannuhuoneeseen rakennettiin studioteatteri Verstas. Verstas-n\xc3\xa4ytt\xc3\xa4m\xc3\xb6 on studiotyylinen projektikohtaisesti muunteltava teatteritila, jossa on numeroimaton 100 hengen katsomo.'